આપણે લગ્નની શરણાઈના સૂર ઘરઆંગણે કે પછી પાર્ટી પ્લોટમાં સાંભળ્યા હશે, પરંતુ હવે રેલવે સ્ટેશન પર જાનૈયા જાન જોડી બેન્ડવાજાં સાથે આવશે અને આ શરૃઆત વડોદરા રેલવે ડિવિઝન દ્વારા કરવામાં આવશે. રેલ મંત્રાલયે લગ્ન, રિસેપ્શન, બર્થ-ડે પાર્ટી ઉપરાંત એેક્ઝિબિશન માટે પણ રેલવે પ્લેટફોર્મ ભાડા પર આપવાનો નિર્ણય લીધો હતો. ગત વર્ષે આ યોજનાની જાહેરાત કરવામાં આવી હતી. આ વર્ષે તેને અમલમાં મૂકવામાં આવશે. શરૃઆતના તબક્કે વડોદરાનું મકરપુરા, વિશ્વામિત્રી, પ્રતાપનગર, બાજવા, અંકલેશ્વર, ડાકોર, ખંભાત અને ગોધરા રેલવે સ્ટેશનો ભાડા પર આપવામાં આવશે. આ ઉપરાંત વડોદરા રેલવે સ્ટેશનનું ૬ નંબરનું પ્લેટફોર્મ ભાડે આપવાની પણ વિચારણા ચાલી રહી છે. રેલવે નિયમો અનુસાર જે પ્લેટફોર્મ પર ત્રણ કલાક સુધી કોઈ ટ્રેન આવવાની ન હોય તે ભાડે આપી શકાય. રેલવેની વધારાની આવક ઊભી કરવા માટે આ યોજના શરૃ કરવામાં આવનારી છે. જેને પણ રેલવે સ્ટેશનનું પ્લેટફોર્મ ભાડા પર જોઈતંુ હોય તે પ્રતાપનગરના કોમર્શિયલ વિભાગમાં અરજી કરી શકે છે. બે દિવસથી લઈને વીસ દિવસ સુધી પ્લેટફોર્મ ભાડા પર લઈ શકાશે. પાર્ટી પ્લોટમાં તો લગ્નની ઘણી મજા માણી છે, પરંતુ આ રીતનો અનુભવ વરઘોડિયા માટે અને લગ્નમાં આવનારા મહેમાનો માટે પણ નવો રહેશે. આજના યુવાનો પણ લગ્ન કરવા માટે હટકે જગ્યા શોધે છે ત્યારે તેમને નવો વિકલ્પ મળી રહેશે.